
LUKIJALLE


Tämä kirja vie meidät värikkäiden muistojen ja musta-valkokuvien kautta Jaakkiman pitäjän Meriän kylään. Ajallisesti Meriän kuvaus osuu pääosin niihin Talvisotaa edeltäneisiin vuosikymmeniin, joilta meillä on käytettävissä valokuva- ja muisteluaineistoa kylän elämästä ja tapahtumista. Kirjaan on lisätty evakkomatkavaiheiden lisäksi myös Meriä-kuvaus vuosilta 1942-44, jolloin osa karjalaisista palasi vielä hetkeksi takaisin kotiseuduilleen.


Suuri osa tästä kirjasta perustuu äitini Anna Huttusen os. Mäkiä ( 1921-2018 ) suullisiin kertomuksiin, jotka onnistuin tallentamaan videonauhoille hänen viimeisinä elinvuosinaan. Annan avoimeen tyyliin kuului kotikylän tapahtumien ja ihmisten värikäs kuvailu. Saatoimme joskus jäädä jopa tuntikausiksi kahvikupin ääreen kuuntelemaan Annan tarinointia lapsuuden kultaisilta vuosilta Jaakkiman Meriässä.


Kokonainen Meriä-kyläkirja ei voi tietenkään perustua yksin Annan muisteluihin ja albumikuviin. Pyysin kirjaa varten aineistoa kaikilta niiltä, joilla vaan on jotain muistitietoa tai painettua materiaalia Meriän kylän ihmisistä ja tapahtumista ennen talvisotaa. Pyyntö tuottikin pian tulosta ja olen todella kiitollinen Erkki Hannoselle, Matti Tiilikalle, Kauko Pääkköselle ja Merja Väistölle. Heidän lähettämä aineisto on ollut pohjana mm. kyläkartoille ja Meriän myllyn ja sahan historialle.


Kirjan kappaleissa 2-4 kerrotaan yleisesti Meriästä, sen asukkaista ja myllyn historiasta. Luvusta 5 lähtien kuvailemme erityisesti Mäkiän perhettä ja Annan vaiheita aina vuoteen 1944 saakka, jolloin Meriän kylältä oli aika lähteä lopullisesti. Liitesivuilla kirjan lopussa on asutuskarttoja Meriän kylältä ja tietoja yksittäisten meriäläisten vaiheista.


Antoisia lukuelämyksiä kaikille Meriä-kirjan lukijoille! Näemme toisemme viimeistään seuraavassa Karjala-juhlassa 2026.









Annalle









1. PROLOGI


Jaakkiman pitäjästä ja sen monivaiheisesta historiasta on kirjoitettu varsin runsaasti sotavuosien jälkeen. Varsinaisten tietokirjojen ja -artikkelien ohella pitäjäjulkaisuista löytyy ilahduttavan paljon myös kyläkirjoja ja henkilökohtaisia muisteluita. Vanhojen jaakkimalaisten värikkäät tarinat ja kertomukset kotikylästään ovat osa elettyä elämää ja koettua historiaa. Ne on hyvä tallentaa tässä vaiheessa, kun evakkotielle lähteneiden jaakkimalaisten rivit ovat ajan myötä harventuneet.


Jaakkimassa oli 1930-luvulla noin 8500 asukasta ja 15 vireää kyläkeskusta. Keskitymme tässä kirjassa pitäjän luoteisosassa sijainneeseen Meriään, joka oli äitini Anna Huttusen ( os. Mäkiä) lapsuuden ja varhaisen nuoruuden kotikylä. Meriän 1920- ja 1930- luvun (ja vielä 40-luvun alunkin) kyläyhteisöä kuvaillaan Annan näkökulmasta ja hänen jälkipolville jättämien kertomusten pohjalta.


Vaikka kirjan tarinat pohjautuvatkin suurelta osin Mäkiän Annan muistitietoihin ja nuoruusajan kokemuksiin, lienee kuitenkin syytä mainita, että kirjasta löytyy paljon tietoa myös muista meriäläisistä. Vielä 1930-luvulla maaseudun kylien asukkaat muodostivat tiiviin yhteisön, jossa naapurit tunnettiin ja apua annettiin aina kun siihen oli tarvetta.


Annan tarina alkoi kotitalon saunasta, missä kylän kätilönä ja hierojana toiminut Ahokkaan Emma (ent. Silanen) auttoi hänet maailmaan joulupäivänä 1921. Annan äiti, Aleksandra Mäkiä (os. Hannonen), oli kotoisin naapuripitäjästä Uukuniemeltä. Aleksandra oli avioitunut Annan isän, Matti Mäkiän kanssa 1909. Maanviljelijäperheeseen syntyi kaikkiaan viisi lasta, joista vanhin oli Toivo. Hän syntyi vuonna 1910 ja kuoli evakkopitäjässä Kauhajoella 1955. Annan sisaret olivat Martta Mäkiö (1913 -63), Aili Karonen (1918-1982) ja Eeva Mäkiä (1927-1949).


Annan ja hänen perheensä evakkotaival alkoi talvisodan jälkeen maaliskuussa 1940. Perhe siirrettiin tuolloin Aavasaksalle Tornionjoen tuntumaan. Anna otti tuossa vaiheessa työpaikan pastori Tolsan talousapulaisena (piikana) Rovaniemellä. Jatkosodan alussa Anna muutti Tolsan perheen mukana keskelle Helsinkiä. Kun Jaakkiman alue vallattiin takaisin Suomelle, palasi Annan perhe Meriään keväällä 1942. Aleksandra ja Matti pyysivät myös Annaa palaamaan takaisin kotiseudulle. Alkukesällä 1942 Anna päättikin nousta Helsingistä Karjalan pikajunaan ja matkustaa takaisin Jaakkimaan. Huuhanmäen varuskuntaan oli jatkosodan vuosina sijoitettu sotasairaala, mistä Annalle järjestyi apuhoitajan paikka.


Neuvostoliiton kanssa syyskuussa 1944 tehty välirauha merkitsi lopullista lähtöä lapsuuden maisemista. Annan perhe siirrettiin evakkoon nyt Etelä-Pohjanmaalle Kauhajoen pitäjään. Annan evakkotie kulki kuitenkin ensin Varkauteen, jonne sotasairaala siirrettiin Huuhanmäeltä. Apuhoitajan työn Anna koki kuitenkin varsin raskaaksi ja hän hakeutuikin vuonna 1945 taas piian paikkaan Laihian pitäjään. Laihialla ei asunut ketään tuttuja ja loppiaisen tienoilla 1946 juna toikin Annan uusiin maisemiin sukulaisten luo Lauritsalaan.


Anna asettui ensin asumaan Nikkisen Lempin ( Matti-isän sisaren Olgan tytär) ja Jaakon taloon. Kesällä 1946 Anna oli työssä Kaukaan rullatehtaalla ja kävi kesälauantaisin tansseissa Hakalin työväentalon ulkotanssilavalla. Lauantai-illan lavatansseista löytyi mies, joka tanssitti Annaa aina vain uudelleen ja uudelleen. Tanssi tasoitti lopulta Eero Huttusen ja Anna Mäkiän tien avioliittoon toukokuussa 1947. Avioliiton rauhaisaa satamaa kesti kaikkiaan 43 vuotta, Eeron kuolemaan saakka. Lapsia avioliittovuodet toivat heille kaikkiaan neljä.





[image: Kuva 1: Annan ja Eeron tyttären Eijan ristiäiset 1961 Lauritsalassa.]



Kuva 1: Annan ja Eeron tyttären Eijan ristiäiset 1961 Lauritsalassa.





Kuvassa vas. Annan sisar Martta, Aili-sisaren tytär Eila, Anna ja Eero. Ihan edessä tämän jutun kirjoittaja Pentti.


Anna oli luonteeltaan selviytyjä. Karjalaiseen tapaan itku ja nauru vuorottelivat nopealla ja soljuvalla rytmillä. Arjen joskus ankeat hetket ja vastoinkäymiset hän osasi kääntää pian voitoiksi. Kotona taloustöitä tehdessään Anna kuunteli mielellään sävelradiota. Hän oppi nopeaan tahtiin ajan suosikki-iskelmät ja lauleli niitä ulkotöidenkin ratoksi. Annan hautajaisissa elokuussa 2018 kuultiinkin lauluja ja muisteluksia hänen pitkän elämänsä varrelta. Taisin itse (puoliksi leikilläni?) todeta, että mieheltä joka on saanut kuunnella kehtolauluina 1950-luvun hitti-iskelmiä, ei voida ehkä odottaa ihan täydellistä kansalaiskuntoa mutta ei myöskään liian vakavamielistä suhtautumista arkielämän ilmiöihin.


Annan sisaruksista ehdin nähdä vain Martan ja Ailin. Vietin 1960-luvulla usein kesiä Aleksandra-mummon ja Martan pojan Paulin perheen luona Kauhajoella. Nämä kesät ovat minulle ikimuistoisia ja tuovat mieleen Onnenmaa-tangoelokuvan. Aleksandra-mummon elonkaari oli harvinaisen pitkä ja päättyi 104 vuoden iässä vuonna 1991. - Annan isä Matti siirtyi ajasta ikuisuuteen jo 1952 Kauhajoella.


Mutta pitemmittä puheitta, siirtykäämme nyt ajassa vuosisadan verran taaksepäin 20- ja 30-luvun Meriään.









2. JAAKKIMAN MERIÄ


Meriän kylä sijaitsi noin 9 kilometrin päässä Jaakkiman rautatieasemalta ja 13 kilometrin päässä Sieklahdelta Lahdenpohjan kauppalan keskustasta. Jaakkiman aseman itäpuolelta haarautui Uukuniemen suuntaan hyvä maantie, joka oli pääliikenneväylä Lahdenpohjasta Pohjois-Karjalaan ja Savoon saakka.


Meriän asutus keskittyi niin kutsuttuun Pitkäsen ryhmään Uukuniemen tien varrelle. Kauempana maantiestä Vaskilampien muodostaman vesijättöalueen eteläpuolella oli toinen kyläalue, jota sanottiin Perämeriäksi (tai Pien-Meriäksi). Vaskilampien takia tie läntiseen naapurikylään Iijärvelle kiersi pohjoista reittiä Sikopohjan kautta. Aivan päätien tuntumassa oli kaikille meriäläisille tutut paikat: kansakoulu, uimapaikkana suosittu Ukonlampi ja suurempi Niilesjärvi (kylän asukkaat sanoivat sitä Niäsjärveksi), josta saatiin ahvenia ja haukia.


Niäsjärven kupeessa oli myös Juho Bergin hoitama vehnämylly ja sahayritys. Juho Berg oli avioitunut 1922 Edit Viisaisen kanssa ja he muuttivat 1924 Jaakkimaan Uukuniemeltä. Juho osallistui Meriän ja Jaakkiman asioiden hoitoon. Hän toimi Meriän kansakoulun johtokunnassa, kunnanvaltuusmiehenä sekä kunnallisessa ja valtiollisessa vaalilautakunnassa. Mutta eivät Bergin Juhon (kutsuttiin myös Bergin Jussiksi) työt ja luottamustoimet siihen loppuneet: töitä riitti myös Maakansan asiamiehenä ja Härkösen nahkatehtaan asiamiehenä. Edit ja tytär Kyllikki olivat puolestaan mukana perustamassa Meriän Marttakerhoa. Edit toimi myös piirikirjaston johtokunnassa.


Niäsjärven kupeessa toiminut mylly ja saha oli merkittävä yritys koko Jaakkiman pitäjän näkökulmasta. Myllyn ja sahan toimuntaa kuvataan tarkemmin kappaleessa 3.

